Karya Marzuki Sabon
Yoh masa ubeut aneuk tajaga
Brie vitamin A keupada bayi
Meunyoe bit aneuk kasupot mata
TV wareuna hana areuti
Asai vitamin A ulon calitra
Supaya gata jeulah tatukri
Phon-phon bak eungkot jeulah kanyata
Meubago rupa deungo lon rawi
Eungkot lam laot darat seureuta
Eungkot lam paya, eungkot lam krueng ie
Banbandum eungkot le vitamin A
Tabrie le gata keupada Nyakti
Oh lheuh nyan dudo wahe e Cutda
Deungo lon rika supaya meuri
Bak mandum gule hijo wareuna
Miseu umpama lage on sawi
Dalam on rumpuen, reutek pih nyata
Boh mulieng teuma deungon on ubi
Pokok jih gule hijo wareuna
Pileh ri suka watee bloe campli
Dalam boh kayee meubago rupa
Kuneung wareuna, mirah pih asi
Di dalam pisang bak rumoh gata
Nyang sabe taba keu Teungku Rusli
Dalam boh mamplam, tomat seureuta
Dalam seumangka, seurta boh giri
Dalam boh panah, langsat, manggeh na
Pileh le gata keudro seundiri
Sinan keuh sumber di vitamin A
Tabrie le gata keu nyak Razali
Ohnoe keuh dilee hai vitamin A
Jinoe lon cuba laen lon rawi
Editor : Hamdani Mulya
hau_Latn ace_Latn jav_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sot_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn jav_Latn